‘મને બધું કામ આવડે છે એટલે હું મોટી જ થઈ ગઈ એમ કહેવાય ને ?’ દેવલી લટકો કરતાં બોલી. બંને વચ્ચેનો વાર્તાલાપ સાંભળીને યોગેનભાઈ ને હાશ થઈ. હવે ખાસ વાંધો નહીં આવે એવું તેમને લાગ્યું. નીલાબેને તેમના તરફ જોતાં કહ્યું, ‘ભણવાની ઉંમરે તેના માથે કામ કરવાની જવાબદારી આવી પડી છે ને તે છતાં પણ છોકરી કેવું હોંશથી બોલે છે કે હવે તો મોટી થઈ ગઈ છું !’ યોગેનભાઈએ છાપું બાજુ પર મૂકતાં કહ્યું, ‘નીલા, તારી વાત સાવ સાચી છે. ગરીબી માણસને કાંઈપણ કામ કરવા મજબૂર કરી દે છે ને સાથેસાથે તન અને મનથી મજબૂત પણ કરી દે છે. જયારે પૈસાદાર માણસો બાળક સામે બધું વેરીને તેના વેરી બની જાય છે.’